Is Melanchthon dalk vir jou onbekend? Jy kan hier lees oor die groot rol wat hy in die Reformasie gespeel het.
Veral die belydenisse wat hy geskryf het, byvoorbeeld die Augsburg Belydenis van 1530, is tot vandag toe amptelik die belydenis van Lutherse kerke wêreldwyd.
Die jong Philippus het as twaalfjarige reeds met sy studies aan die Universiteit Heidelberg begin. Op 14 verwerf hy sy BA, wat destyds beslis hoër standaarde as ’n hedendaagse BA gehad het. Op 16 volg sy MA aan die Universiteit Tübingen. Hy het van toe af klas gegee, onder meer oor Vergilius (70 – 19 v.C.) Terentius (tweede eeu v.C.) en ander klassieke skrywers soos Cicero (106 – 43 v.C.) en Livius (59 v.C. – 17 n.C.).
In die tyd van die Reformasie het die woord humanis ’n ander betekenis as vandag. Dit het veral daarna verwys dat ’n mens moeite moet doen om terug te gaan na die oorspronklike bronne. Ad fontes, terug na die bronne, is ‘n leuse wat aan Melanchthon toegedig word.
Dit behels om die Ou Testament in Hebreeus, die Nuwe Testament in Grieks, die kerkvaders in hul oorspronklike tale en die werke van die antieke skrywers in die brontale te lees. Hiervoor was kennis van die antieke tale natuurlik noodsaaklik: Grieks, Hebreeus en ook klassieke Latyn. Melanchthon beklemtoon deurlopend dat die Bybel, as Woord van God en enigste bron vir ons geloof, in die oorspronklike tale gelees en bestudeer moet word. ’n Goeie begrip van Latyn was daarmee saam vanselfsprekend. Op 20 het hy ’n belangrike handboek oor die Griekse grammatika, wat telkens daarna weer uitgegee is, gepubliseer.
Weens sy buitengewone bekwaamheid word die 21-jarige Melanchthon in 1518 beroep om die eerste professor vir Grieks aan die jong universiteit in Wittenberg te word. Dit was ’n wonderlike beskikking dat hy minder as ’n jaar ná die 95 Stellings van 31 Oktober 1517 vir Luther leer ken. Hy word sy kollega, vriend en steunpilaar vir die Reformasie.
Melanchthon sou later met groot dankbaarheid verwys na Luther se rol in sy lewe. Veral ’n preek van Luther in 1519 het hom van die Reformasie oortuig. In sekere opsigte het hy Luther selfs verbygesteek. In 1519 is hy die eerste persoon uit Wittenberg wat die gesag van die Skrif alleen, ook bó konsilies (sinodes) bevestig.
Hoe Luther en Melanchthon persoonlike verskille hanteer het, word mooi uitgedruk op die monument vir Melanchthon in Wittenberg, ’n klompie meter van die Luthermonument af: Strewe ernstig om die eenheid van die Gees te bewaar deur die band van die vrede (Efesiërs 4.3).